D-dag in Parys-boere saakDie ses beskuldigdes op 18 Mei 2017 in die hof. Foto: Maroela Media Die uitspraak in die saak teen ses mans van Parys wat op twee aanklagte van moord teregstaan, sal na verwagting vandag in die hooggeregshof in dié Vrystaatse dorp begin. Boeta van der Westhuizen, sy seun Loedie van der Westhuizen, Anton Loggenberg en sy seun Cor Loggenberg, kapt. Henk Prinsloo en Miela Jansen van Vuuren staan tereg vir die moord op Samuel Tjixa en Simon Jubeba in Januarie 2016. Die staat beweer die ses beskuldigdes was deel van ŉ groep boere wat op 6 Januarie 2016 vir Tjixa en Jubeba op die plaas Swartklip aangekeer en só erg aangerand het dat hulle later in die hospitaal aan hul beserings beswyk het. Regter Corné van Zyl sou reeds in Mei haar uitspraak gelewer het in dié opspraakwekkende verhoor wat al sedert Mei 2017 sloer, maar het die saak uitgestel omdat die uitspraak nog nie gereed was nie. Van Zyl het destyds gesê dat sy nie haar uitspraak kon voltooi nie weens die geweldige omvang van rekords wat deurgewerk moet word, en die aantal kwessies wat na vore gekom het in die meer as twee jaar lange verhoor. Sy het gesê dat sy moet seker maak dat geregtigheid geskied, nie net in belang van die oorledenes nie, maar ook van die beskuldigdes en het daarom besluit om die saak eerder uit te stel. Die saak is op die hofrol geplaas van vandag tot Vrydag vir uitspraak om gelewer te word. Lees alle vorige berigte oor die Parys-boere op Maroela Media.